Kristian Jensen (V), 2002-04-17:
Der er jo op til flere af spørgerne, der tillægger mig nærmest profetiske evner, når de her i dag en måneds tid, inden forhandlingerne starter, beder mig om at fortælle, hvordan resultatet vil være, når forhandlingerne er sluttet.
Både hr. Poul Nødgaard og hr. Klaus Hækkerup bad mig om at udtale mig om, hvordan tingene ville være, efter at de er forhandlet på plads med kommuner og amter.
Til hr. Poul Nødgaard: Det vil for Venstre være en klar forudsætning, at vi går efter at få lavet en aftale med kommuner og amter om, at skatten holdes i ro, og det er vores udgangspunkt, når aftalen indgås, at den også overholdes.
Skal der laves en mekanisme i det tilfælde, at aftalen ikke overholdes, er det klart, at den selvfølgelig også skal aftales med de kommunale parter.
Derfor kan jeg ikke i dag svare hr. Poul Nødgaard på, hvorledes en sådan mekanisme vil se ud. Ligeledes til hr. Klaus Hækkerup: I mit første svar til hr. Klaus Hækkerup skitserede jeg et par emner, som man sagtens kunne forestille sig kom ind i overvejelserne.
Men jeg kan heller ikke her i dag sige, hvorledes forhandlingerne med kommuner og amter slutter.
Jeg ville gerne.
Jeg tror også, at både finansministeren, indenrigsministeren, KL og Amtsrådsforeningen ville være glade, hvis jeg kunne sige allerede nu, hvordan det sluttede.
Det kan jeg ikke, og derfor kan jeg heller ikke sige præcist, hvorledes kriterierne vil være.
Til fru Line Barfod: Der er noget, fru Line Barfod fuldstændig har misforstået, når fru Line Barfod heroppefra kan sige, at nogen vil tage kommunernes penge.
Der er ingen, der tager en eneste krone op af kommunernes kasser.
Tværtimod beder vi dem om, at pengene ligger der lidt længere, at de udskyder forbruget, at de ikke bruger 1,3 mia. kr. mere end det, de har aftalt med den daværende regering sidste sommer, hvor kommunernes daværende formand sagde, at nu har vi fået alt, hvad vi overhovedet kan ønske os.
Vi beder bare om, at man lader pengene blive i kassen, for i vores verdensbillede er der en grænse for væksten i den offentlige sektor, og derfor skal væksten begrænses for at få et rimeligt økonomisk ansvarligt forløb.
Det kan godt være, at der ikke er nogen grænse for væksten i den offentlige sektor i fru Line Barfods verden, og det kan sagtens tænkes, for vores verdensbilleder er nok vidt forskellige.
Det er jo ganske pudsigt, at hr. Klaus Hækkerup siger, at med den linje, der nu er lagt for kommuneforhandlingerne, er vi på vej mod minimalstaten.
Det er pudsigt, fordi den linje, der er lagt, er den linje, som regeringen har arvet efter hr. Klaus Hækkerups parti, efter den tidligere regering og efter SR-regeringens plan »Danmark år 2010«.
Det, vi beder om, er, at væksten i den offentlige sektor faktisk bliver liggende på det niveau, som for et halvt år siden var hr. Klaus Hækkerups politik, nemlig at den frem til år 2005 skulle ligge på 1 pct. om året og derefter ½ pct. om året.
Når vi nu beder kommunerne om at overholde den strategi, siger hr. Klaus Hækkerup, at det simpelt hen er umuligt, og at det er minimalstaten, vi er på vej imod.
Jeg vil spørge hr. Klaus Hækkerup: Har Socialdemokratiet smidt den økonomiske ansvarlighed over bord, og er Socialdemokratiet ikke længere enig i, at målsætningerne om en begrænsning af væksten i den offentlige sektor er en rigtig strategi?
Bare to enkle spørgsmål til hr. Klaus
Hækkerup.